Ноћ (1895)
Алекса Шантић 

          Не трепти лист на грани,
          Нити се лахор креће,
          Џбуни су успавани:
          Трава и росно цвијеће
По тихом зраку сипљу мирисе даха свог.

          Са јатом снова тајни'
          Анђео мира блуди,
          У вису звијезда сјајни'
          Рајска се пјесма буди
И по свјетови зрачни с њоме се јавља бог.

          Подигни очи бајне
          Храму небеса тије',
          Нек виде звијезде сјајне
          Најљепше звијезде двије
У којима се рађа свјетлост живота мог.

Шантићеве песме 1895.